Lukijalle (Seurakunta)


Lukijalle 

Tämä lehti tahtoo antaa lukijoilleen Jumalan sanan väärentämätöntä ravintoa ja oikeita neuvoja, jotka ovat tarpeellisia Jumalan ihmiselle. Pyhän Raamatun sanasta poikkeavien oppien paljastaminen ja kumoaminen kuuluu myös lehden ohjelmaan. Puhtaan hengellisen ravinnon jakamista se kuitenkin pitää tärkeimpänä tehtävänään.

Lähimpänä syynä tämän lehden syntymiseen on lunastusopista syntynyt oppiriita, jonka johdosta nykyiset Paimenen toimittajat ovat eroittaneet allekirjoittaneen joukostansa epäluterilaisena ja harha-oppisena. Allekirjoittanut ei ole koskaan pitänyt tätä opillista eroa erottavana syynä. Mutta he eivät tahtoneet yhteistoimintaa jatkaa. Näin jouduttuaan eroon Paimenen toimituksesta on allekirjoittaneella kuitenkin mahdollisuus tämänkin kysymyksen selittämiseen tämän uuden aikakauslehden kautta, joka tulee myös olemaan kahdeksan vapaan ev. lut. seurakunnan äänenkannattaja.

Luopioisten seurakunnan alottaman lähetystyön, jonka tuloksena pastori Bryno Uusitalo ja hänen puolisonsa Aune ovat jo Japanissa Herramme kalliin evankeliumin julistustyössä, tunnustavat myös nämä Karitsan veriopissa yhtyneet seurakunnat omaksensa. Sentähden tulee tämä lehti käsittelemään myös tätä lähetysasiaa. Läheteiltämme Japanissa ja seurakuntalaisilta kotimaassa odotamme kirjeitä tähän "Seurakunta" -lehteen.

Pyydetään Lukijaa aina tarkkaamaan pitävätkö "Seurakunnan" kirjoitukset yhtä Pyhän Raamatun kirjoitusten kanssa, sillä se on ainoa Tuomari, ja muistuttamaan Toimitukselle, milloin ja missä on poikettu pois Raamatun varmasta sanasta. Vain "Jumalan sana pysyy iankaikkisesti."

H. J. Pätiälä

Lähde: Seurakunta 15.1.1925.

Seurakunta
Heino Pätiälä
Kristinusko
1925